CELEX: C2007/235/22
Language: sk
Date: 2007-10-06 00:00:00
Title: Vec T-264/07: Žaloba podaná 18. júla 2007 – CSL Behring/Komisia a EMEA

6.10.2007   
            
            
               SK
            
            
               Úradný vestník Európskej únie
            
            
               C 235/12
            
         Žaloba podaná 18. júla 2007 – CSL Behring/Komisia a EMEA
   (Vec T-264/07)
   (2007/C 235/22)
   Jazyk konania: nemčina
   Účastníci konania
   
      Žalobkyňa: CSL Behring GmbH (Marburg, Spolková republika Nemecko) (v zastúpení: C. König, profesor, a F. Leinen, advokát)
   
      Žalované: Komisia Európskych spoločenstiev a Európska agentúra pre hodnotenie liečiv (EMEA)
   Návrhy žalobkyne
   
               —
            
            
               vyhlásiť odpoveď EMEA z 24. mája 2007 vo veci „Human Fibrinogen – Application for Orphan Medicinal Product Designation – EMEA/OD/018/07“, ktorá bola žalobkyni doručená 24. mája 2007, za neplatnú,
            
         
               —
            
            
               zaviazať žalované na náhradu trov konania v súlade s článkom 87 ods. 2 Rokovacieho poriadku Súdu prvého stupňa.
            
         Žalobné dôvody a hlavné tvrdenia
   Žalobkyňa napáda list EMEA z 24. mája 2007. Podľa názoru žalobkyne EMEA týmto listom právne záväzným spôsobom odmieta pokračovať v postupe pre zaradenie lieku žalobkyne ako lieku na ojedinelé ochorenia podľa článku 5 ods. 1 nariadenia (ES) č. 141/2000 (1).
   Žalobkyňa uvádza na odôvodnenie svojej žaloby dva žalobné dôvody:
   Na prvom mieste žalobkyňa uvádza, že výklad článku 5 ods. 1 nariadenia (ES) č. 141/2000, podľa ktorého musí byť žiadosť o zaradenie lieku medzi lieky na ojedinelé ochorenia podaná pred podaním žiadosti o registráciu, je nesprávny. Z toho dôvodu bolo uvedené ustanovenie nesprávne aplikované.
   Po druhé žalobkyňa uvádza, že článok 5 ods. 1 nariadenia (ES) č. 141/2000 je v rozpore s primárnym právom a treba ho za použitia článku 241 ES vyhlásiť za neuplatniteľný, ak sa má vykladať tak, že žiadosť o zaradenie lieku medzi lieky na ojedinelé ochorenia musí byť podaná pred podaním žiadosti o registráciu. K tomu sa uvádza, že tento výklad porušuje základné práva komunitárneho práva na slobodný výkon vlastníckeho práva a povolania, zásadu rovnosti zaobchádzania a dôvery.
   
      (1)  Nariadenie Európskeho parlamentu a Rady (ES) č. 141/2000 zo 16. decembra 1999 o liekoch na ojedinelé ochorenia (Ú. v. ES L 18, s. 1; Mim. vyd. 15/005, s. 21).